Nieu-Seelanders bly Franse klub in skande steek | Maroela Media
Nieu-Seelanders bly Franse klub in skande steek
Dit lyk of die Nieu-Seelanders by die Franse Top14-klub Racing 92 maar net nie kan ophou skandes maak nie.
Luidens die jongste berigte uit Parys was die gewese Chiefs-stut Ben Tameifuna kort ná Racing se slae teen Lyon in 'n bakleiery met sy Samoaanse spanmaat Viliamu Afatia, eweneens 'n stut, betrokke.
Ondanks die feit dat die geregsdienaars se boeie glo te klein vir Tameifuna se dik voorarms was, het hy die nag agter tralies deurgebring.
Vir Afatia het dit 'n nag met 'n bebloede en geswolle gesig in die hospitaal besorg, luidens die berigte, maar hy gaan blykbaar nie 'n saak aanhangig maak nie.
Racing se All Black-slot Ali Williams is in April vanjaar deur 'n Franse hof met sowat R24 000 beboet nadat hy verlede jaar betrap is dat hy kokaïen koop. Boonop is die klub se Nieu-Seelandse losskakel-held Dan Carter in Februarie van dronkbestuur aangekla, 'n voorval wat hom onder meer 'n lonende borgskap gekos het.